Document ID: 32005D0070

KOMISJONI OTSUS,
25. jaanuar 2005,
millega pädeva asutuse määramise ja veterinaarsertifikaadi näidise osas muudetakse otsust 98/695/EÜ, millega kehtestatakse Mehhikost pärit kalandus- ja akvakultuuritoodete impordi eritingimused
(teatavaks tehtud numbri K(2004) 4564 all)
(EMPs kohaldatav tekst)
(2005/70/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 22. juuli 1991. aasta direktiivi 91/493/EMÜ, milles sätestatakse kalatoodete tootmise ja turuleviimise tervishoiunõuded, (1) eriti selle artikli 11 lõiget 1,
ning arvestades järgmist:
(1)
Komisjoni otsuses 98/695/EÜ (2) määratakse kindlaks, et Dirección General de Control Sanitario de Productos y Servicios (DGCSPS) de la Secretaría de Salud on Mehhiko pädev asutus, kes kontrollib ja tõendab kala- ja akvakultuuritoodete vastavust direktiivi 91/493/EMÜ nõuetele.
(2)
Pärast Mehhiko valitsuse ümberkorraldamist on pädev asutus muudetud asutuseks nimega Comisión Federal para la Protección contra Riesgos Sanitarios (CFPRS). See uus asutus on võimeline tõhusalt kontrollima kehtivate reeglite kohaldamist.
(3)
CFPRS on andnud ametliku kinnituse direktiivis 91/493/EMÜ sätestatud eeskirjade järgimise kohta kala- ja akvakultuuritoodete kontrollimisel ning kõnealuses direktiivis sätestatud nõuetega samaväärsete hügieeninõuete täitmise kohta.
(4)
Seepärast tuleks vastavalt muuta otsust 98/695/EÜ.
(5)
Käesoleva otsusega ettenähtud meetmed on kooskõlas toiduahela ja loomatervishoiu alalise komitee arvamusega,
ON VASTU VÕTNUD KÄESOLEVA OTSUSE:
Artikkel 1
Otsust 98/695/EÜ muudetakse järgmiselt.
1.
Artikkel 1 asendatakse järgmisega:
“Artikkel 1
Comisión Federal para la Protección contra Riesgos Sanitarios (CFPRS) on Mehhiko pädev asutus, kes kontrollib ja tõendab kala- ja akvakultuuritoodete vastavust direktiivi 91/493/EMÜ nõuetele.”
2.
Artikli 3 lõige 2 asendatakse järgmisega:
“2. Sertifikaatidel peab olema CFPRSi esindaja nimi, ametinimetus ja allkiri ning kõnealuse asutuse ametlik tempel, mille värv peab erinema muude kinnituste värvist.”
3.
A lisa asendatakse käesoleva otsuse lisas esitatud tekstiga.
Artikkel 2
Käesolevat otsust kohaldatakse alates 17. märtsist 2005.
Artikkel 3
Käesolev otsus on adresseeritud liikmesriikidele.
Brüssel, 25. jaanuar 2005

Labels: 10
0
3
6
18